== Myter i traditionel religion ==
I modsætning til fx grækerne og [[Ægyptisk religion|egypterne]] brugte romerne ikke myter i forbindelse med dyrkelsen af deres guder. De blev først skrevet mod slutningen af den [[Romerske republik|republikanske]] tid, da romerske digtere adopterede den græske opfattelse af guderne. Den romerske gudsopfattelse var mere abstrakt og meget anderledes end fx den græske måde at tænke på guderne, hvor myterne var et vigtigt element i beskrivelsen af dem. En græker ville sikkert fortælle myten om [[Demeter (gudinde)|Demeters]] store sorg over [[Hades]]’ bortførelse af hendes datter [[Persefone]], hvis han fx skulle fortælle, hvem denne gudinde var. En romer, der blev spurgt om gudinden [[Ceres (gudinde)|Ceres]], ville derimod med stor sandsynlighed fortælle, at hun havde en præst, [[Flamen]], og tilhørte en triade af frugtbarhedsguder, der også omfattede Liber og Libera. Han ville måske endda nævne en række mindre guddomme for nogle specialiserede funktioner, der også var knyttet til hende; fx Sarritor (lugning), Messor (høst), Convector (fragtning af høsten), Conditor (opbevaring af forråd), Insitor (såning) og mange flere.
Religion